กรมอุตุนิยมวิทยา ชี้แจงกรณีสื่อสังคมออนไลน์เผยแพร่ข้อมูลเท็จ ยืนยันว่าสภาพอากาศในช่วงนี้ของภาคตะวันออกเฉียงเหนือเริ่มกลับเข้าสู่สภาวะปกติ แต่จะมีฝนเกิดขึ้นได้ตามฤดูกาล
กองพยากรณ์อากาศ กรมอุตุนิยมวิทยา ออกมาชี้แจงกรณี สื่อสังคมออนไลน์ได้เผยแพร่ข้อมูลว่า วันพรุ่งนี้หย่อมความกดอากาศต่ำ คาจิกิ ที่ลงทะเลชายฝั่งเวียดนามด้านตะวันตก จะย้อนกลับมาอยู่กลางภาคอีสานบางส่วน ขอให้ภาคอีสานทุกจังหวัดเตรียมตัวเตรียมใจรับมือฝนตกหนักไปอีกในวันพรุ่งนี้ นั้น         กรมอุตุนิยมวิทยาขอชี้แจงว่า ข้อมูลดังกล่าวไม่มีแหล่งที่มาจากกรมอุตุนิยมวิทยา ซึ่งสภาพอากาศในช่วงนี้จะเริ่มกลับเข้าสู่สภาวะปกติ โดยภาคตะวันออกเฉียงเหนือจะมีฝนเกิดขึ้นได้ตามฤดู แต่ไม่ได้มีฝนตกหนักทุกจังหวัด และแนะนำให้ประชาชนติดตามข่าวพยากรณ์อากาศและประกาศจากกรมอุตุวิทยาเท่านั้น เพื่อไม่ให้เกิดความสับสน หรือสอบถามข้อมูลเพิ่มเติมได้ที่สายด่วน 1182